ผู้ผลิตมันฝรั่งทอดและข้าวโพดคั่วของไอร์แลนด์
ระวังสับสนกับ เทย์โท (ไอร์แลนด์เหนือ) ซึ่งเป็นบริษัทที่แยกที่อยู่ในไอร์แลนด์เหนือ

**เทย์โทคริสปส์** (อังกฤษ: Tayto Crisps) เป็นผู้ผลิตมันฝรั่งทอดและข้าวโพดคั่วในเกาะไอร์แลนด์ ซึ่งก่อตั้งโดยโจ เมอร์ฟี เมื่อเดือนพฤษภาคม ค.ศ. 1954 และเป็นเจ้าของโดยอินเตอร์สแนก ซึ่งเป็นบริษัทขนมขบเคี้ยวสัญชาติเยอรมัน ทั้งนี้ เทย์โทได้คิดค้นกระบวนการผลิตมันฝรั่งทอดให้มีรสรายแรก โดยมันฝรั่งทอดปรุงรสชนิดแรกที่ผลิตคือชีสและหัวหอม ซึ่งบริษัทต่าง ๆ ทั่วโลกพยายามซื้อสิทธิ์ในเทคนิคของเทย์โท เทย์โทคริสปส์เป็นปรากฏการณ์ทางวัฒนธรรมทั่วพื้นที่ส่วนใหญ่ของสาธารณรัฐไอร์แลนด์ กระทั่งในเดือนพฤศจิกายน ค.ศ. 2010 เทย์โทได้เปิดสวนสนุกของตนเองชื่อ "เทย์โทพาร์ก" ใกล้กับเมืองแอชบอร์น

อนึ่ง เทย์โทคริสปส์ที่ผลิตในสาธารณรัฐไอร์แลนด์โดยเทย์โทสแนกส์ไม่ควรสับสนกับเทย์โทลิมิเตดในไอร์แลนด์เหนือ ซึ่งเป็นเครื่องหมายการค้าที่แยกจากกันโดยสิ้นเชิง โดยเทย์โทของไอร์แลนด์เหนือมีจำหน่ายอย่างกว้างขวางในไอร์แลนด์เหนือและบริเตนใหญ่ ในขณะที่เทย์โทจำหน่ายในสาธารณรัฐไอร์แลนด์เท่านั้น

กรรมสิทธิ์
----------

บริษัทเทย์โทของสาธารณรัฐไอร์แลนด์เป็นเจ้าของโดยลาร์โกฟูดส์ โดยก่อนหน้านี้ บริษัทแคนเทรลแอนด์คอเครน (ซีแอนด์ซี) เป็นเจ้าของ และตั้งอยู่ที่คูล็อก เทศมณฑลดับลิน กระทั่งโรงงานของพวกเขาปิดในเดือนกันยายน ค.ศ. 2005 และการผลิตได้รับการว่าจ้างจากภายนอกไปยังลาร์โก ซึ่งลาร์โกตกลงซื้อเครื่องหมายการค้าดังกล่าวจากแคนเทรลแอนด์คอเครนในเดือนพฤษภาคม ค.ศ. 2006 ในราคา 62.3 ล้านยูโร

ใน ค.ศ. 2015 เรย์ คอยล์ ขายหุ้นที่เหลือในอาหารลาร์โกให้แก่บริษัทอาหารเยอรมันที่ชื่ออินเตอร์สแนก ซึ่งยุติการเป็นเจ้าของบริษัทของชาวไอริช ส่วนในไอร์แลนด์เหนือ เทย์โทลิมิเตดยังคงเป็นเจ้าของและดำเนินการโดยตระกูลฮัตชินสัน และแตกต่างอย่างสิ้นเชิงกับเทย์โทในสาธารณรัฐไอร์แลนด์

โรงงานเทย์โทคริสปส์เดิมก่อตั้งขึ้นใน ค.ศ. 1954 ในดับลินโดยชายในท้องถิ่นที่รู้จักกันในชื่อโจ 'สพัด' เมอร์ฟี ผู้ซึ่งได้รับเครดิตว่าเป็นผู้คิดค้นมันฝรั่งทอดปรุงรสรายแรกของโลก

เครื่องหมายการค้า
-----------------

ชามใส่มันฝรั่งทอดเทย์โทรสหัวหอมและชีส
มันฝรั่งทอดเทย์โทมีหลายรสชาติ ได้แก่: ชีสและหัวหอม, เกลือและน้ำส้มสายชู, สโมกีย์เบคอน, ค็อกเทลกุ้ง และรสเทกซ์เมกซ์รุ่นลิมิเตดเอดิชัน

ในช่วงต้นคริสต์ทศวรรษ 2000 ทางบริษัทตั้งเป้าไปที่ตลาดการรับประทานอาหารเพื่อสุขภาพด้วยผลิตภัณฑ์มันฝรั่งทอดที่มีเกลือต่ำ, ไขมันต่ำ ซึ่งแต่เดิมมีตราสินค้าว่า*ออเนสต์* โดยเทย์โทอ้างถึงช่วงนี้ว่าช่วง*แฮปปีแอนด์เฮลตี* ซึ่งผลิตภัณฑ์เพื่อสุขภาพนี้มีการพัฒนาตั้งแต่นั้นมา และเทย์โทได้เปิดตัวเทย์โทเลนทิลส์ซึ่งมีไขมันน้อยกว่า 40 เปอร์เซ็นต์เพื่อกำหนดเป้าหมายตลาดอาหารเพื่อสุขภาพ

ผลงานเครื่องหมายการค้าของเทย์โทสแนกในในสาธารณรัฐไอร์แลนด์ ได้แก่ เทย์โท, คิง, โอดอนเนลส์ออฟทิปเปอร์แรรี, ฮังกีดอรีส์, ฮูลาฮูปส์, ป็อปชิปส์, เคพี, เพนน์สเตต, พอม-แบร์ และแมกคอยส์

การตลาด
-------

เทย์โทใช้มาสคอตคือมิสเตอร์เทย์โทในแคมเปญการตลาดหลายรายการร่วมกับผู้สนับสนุนรายก่อน ๆ เช่น เวสต์ไลฟ์ ส่วนในการเลือกตั้งทั่วไปในประเทศไอร์แลนด์ ค.ศ. 2007 เทย์โทได้หาเสียงโฆษณาโดยมิสเตอร์เทย์โทเป็นผู้สมัครรับเลือกตั้งปลอม ซึ่งเทย์โทอ้างว่าจำนวนคะแนนเสียงที่เสียไปในเขตเลือกตั้งคาร์โลว์–คิเคนนี โดยระบุว่ามีบางคนลงคะแนนให้มาสคอตดังกล่าว แต่นี่เป็นเพียงการเดาเท่านั้น และเทย์โทถูกปรับในระหว่างการรณรงค์เรื่องการทิ้งขยะ เนื่องจากมีการติดโปสเตอร์เลือกตั้งปลอมในที่สาธารณะ

ใน ค.ศ. 2009 เทย์โทลิมิเตดได้ตีพิมพ์*เดอะแมนอินไซด์เดอะแจกเกต*ซึ่งเป็นอัตชีวประวัติสมมติของมิสเตอร์เทย์โทที่เขียนโดยไมอา ดันฟี, เคียรัน มอร์ริสัน และมิก โอแฮรา โดยทางเทย์โทระบุว่าเปอร์เซ็นต์ของราคาปกจะนำไปมอบให้แก่อะแวร์ ซึ่งเป็นองค์การการกุศลของไอร์แลนด์ ที่ช่วยเหลือผู้ได้รับผลกระทบจากโรคซึมเศร้า, โรคไบโพลาร์ และสภาวะทางอารมณ์ที่เกี่ยวข้อง[]

ครั้นในเดือนพฤษภาคม ค.ศ. 2022 มาสคอตมิสเตอร์เทย์โทได้ถูกนำออกจากบรรจุภัณฑ์ชีสและหัวหอมทั้งหมด และเพิ่มสโลแกน "มิสเตอร์เทย์โทอยู่ที่ไหน" ต่อมาในเดือนดังกล่าว ได้มีแถลงการณ์จากบัญชีสื่อสังคมออนไลน์อย่างเป็นทางการของมิสเตอร์เทย์โทซึ่งอ้างว่ามิสเตอร์เทย์โทกำลังหยุดพักจากงานเพื่อออกไปดูโลก โดยเริ่มแคมเปญ "รายการสิ่งที่อยากทำก่อนตายของมิสเตอร์เทย์โท"

เทย์โทพาร์ก
-----------

บทความหลัก: เทย์โทพาร์ก
ในเดือนพฤศจิกายน ค.ศ. 2010 เทย์โทร่วมกับเรย์ คอยล์ ผู้เป็นนักธุรกิจท้องถิ่น เปิดสวนสนุก "เทย์โทพาร์ก" ใกล้กับแอชบอร์นในเขตเทศมณฑลมีท กระทั่งในเดือนกุมภาพันธ์ ค.ศ. 2022 มีการประกาศว่าสัญญาการสนับสนุนชื่อที่มีอยู่จะไม่ได้รับการต่ออายุ โดยสวนสนุกนี้จะเปลี่ยนชื่อเป็น "เอเมอรัลด์พาร์ก" เมื่อสัญญาที่มีอยู่หมดอายุในเดือนมกราคม ค.ศ. 2023

การดำเนินการทางกฎหมาย
---------------------

ใน ค.ศ. 2006 เทย์โทพยายามบังคับให้วงโทสเต็ดเฮเลติกสัญชาติไอริชทำลายสำเนาอัลบั้ม*นาวอินนิวนอสตัลเจียเฟลเวอร์*ของพวกเขาทั้งหมด ซึ่งมีรูปภาพอิงไอคอน "มิสเตอร์เทย์โท" ที่เป็นเครื่องหมายการค้า แม้ว่าภาพดังกล่าวจะถูกนำมาใช้ตั้งแต่ ค.ศ. 1988 บนอัลบัมคาสเซตซองส์ฟอร์สวิงกิงเซลิเบตส์ของวงโทสเต็ดเฮเลติก

อ้างอิง
-------

1. ↑  TaytoCrisps.ie เก็บถาวร 5 ตุลาคม 2010 ที่ เวย์แบ็กแมชชีน
2. ↑  "THE TAYTO CRISP CO – Irish Company Info". *SoloCheck*. สืบค้นเมื่อ 11 February 2018.
3. 1 2  "Tayto Snacks becomes the crisp new name for Largo Foods". *The Irish Times*. 21 March 2013. สืบค้นเมื่อ 26 November 2019.
4. ↑  "Obituary: Joe 'Spud' Murphy". *The Telegraph*. Telegraph Media Group. 5 November 2001. สืบค้นเมื่อ 8 January 2011.
5. ↑  "Joe 'Spud' Murphy: The Man Who Gave Potato Chips Flavor". *HuffPost*. 20 April 2012.
6. ↑  "Tayto crisp barons who made a packet". *The Independent*. สืบค้นเมื่อ 21 April 2022.
7. ↑  Hochman, Karen. "A History of the Potato Chip: Page 4: The First Salted & Flavored Potato Chips". *The Nibble*.
8. ↑  O'Connell, Brian (6 June 2009). "Two packets of Tayto and a bottle of TK ..." *The Irish Times*.
9. 1 2  Casey, Ann. "Opening of Tayto Park near Ashbourne brings 85 jobs". *The Meath Chronicle*. สืบค้นเมื่อ 13 December 2011.
10. ↑  "C&C Group says to sell Tayto Crisps to Largo Food for 62.3 mln eur". *Forbes*. 7 May 2006.[*ลิงก์เสีย*]
11. ↑  "After 35 years, the iconic face of Tayto Crisps has stepped away from his company". *Fora.ie*.
12. ↑  "Created world's first cheese and onion crisps". *The Irish Times*.
13. ↑   เก็บถาวร 18 กันยายน 2010 ที่ เวย์แบ็กแมชชีน
14. ↑   เก็บถาวร 18 มีนาคม 2007 ที่ เวย์แบ็กแมชชีน
15. ↑   เก็บถาวร 17 สิงหาคม 2010 ที่ เวย์แบ็กแมชชีน
16. ↑    "Tayto Lentils". *iRadio*. สืบค้นเมื่อ 2022-02-01.
17. ↑   "Our Brands". *Tayto Snacks*. สืบค้นเมื่อ 2022-05-22.
18. ↑  "Tayto are mass littering the whole country "Damien Mulley". Mulley.net. 9 May 2007. สืบค้นเมื่อ 25 October 2012.
19. ↑   เก็บถาวร 11 มิถุนายน 2008 ที่ เวย์แบ็กแมชชีน
20. ↑  "Don'T Fine Me, Urges Willie Over His Posters – By Anne Sheridan – Local – Limerick Leader". Limerickleader.ie. 6 June 2007. คลังข้อมูลเก่าเก็บจากแหล่งเดิมเมื่อ 13 January 2014. สืบค้นเมื่อ 25 October 2012.
21. ↑  "Has anyone seen Mr Tayto?". *JOE.ie*. สืบค้นเมื่อ 2022-05-22.
22. ↑  "Where is Mr. Tayto?". *Where's Mr. Tayto?*. สืบค้นเมื่อ 2022-05-22.
23. ↑  Gleeson, Colin. "Tayto Park to be renamed as facility seeks 'new identity'". *The Irish Times* (ภาษาอังกฤษ). สืบค้นเมื่อ 2022-03-17.
24. ↑  "Toasted Heretic in battle with Tayto". *Hot Press*. สืบค้นเมื่อ 25 October 2012.
25. ↑  
"Toasted Heretic original official website". คลังข้อมูลเก่าเก็บจากแหล่งเดิมเมื่อ 7 December 2003. สืบค้นเมื่อ 18 April 2010.

แหล่งข้อมูลอื่น
---------------

* Tayto
* Mr Tayto's site